Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 208/13/6613	Žiar nad Hronom, 19.8.2013
EEČ : 2-52-119-2013

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 28. 02. 2013 asi o 9.20 h v Domove, n. o., č. 5 v obci XXXXX, okres Žarnovica, ako pacient tohto domova podpálil nezisteným spôsobom posteľ na izbe č. 16, následkom požiaru došlo k poškodeniu ďalšieho zariadenia a to podlahy, nočného stolíka, steny a okna, čím Domovu, n. o., XXXXX č. 5, vznikla škoda vo výške 773,54 €,

lebo obvinený nebol v čase činu pre nepríčetnosť trestne zodpovedný.

Odôvodnenie:
	Policajný orgán Obvodného oddelenia PZ v Žarnovici uznesením sp. zn. ORP-221/ZC-ZH-2013 zo dňa 21. 03. 2013 začal trestné stíhanie a súčasne vzniesol obvinenie XXXXX, nar. 01. 08. 1989, za prečin poškodzovania cudzej veci podľa § 245 ods. 1 Tr. zák. v podstate na tom skutkovom základe, že dňa 28. 02. 2013 asi o 9.20 h v Domove, n. o., č. 5 v obci XXXXX, okres Žarnovica, ako pacient tohto domova podpálil nezisteným spôsobom posteľ na izbe č. 16, následkom požiaru došlo k poškodeniu ďalšieho zariadenia a to podlahy, nočného stolíka, steny a okna, čím Domovu, n. o., XXXXX č. 5, vznikla škoda vo výške 2 000,-€.

	Výška škody bola následne ustálená na sumu 773,54 €.
	
	Nakoľko vznikli pochybnosti o zdravotnom stave obvineného, bol mu opatrením Okresného súdu v Žiari nad Hronom sp. zn. 0Tp 88/2013 ustanovený obhajca XXXXX z Advokátskej kancelárie Nová Baňa. 

	Na základe príkazu Okresného súdu v Žiari nad Hronom sp. zn. 0Tp 48/2013 boli do konania pribratí znalci z odboru psychiatrie, ktorí vo svojich záveroch konštatovali, že obvinený trpí psychickým postihnutím - duševnou zaostalosťou v pásme ťažkej debility s poruchami správania a s defektom osobnosti. Čo sa týka jeho ovládacích schopností, tieto mal obvinený prakticky vymiznuté, schopnosť rozpoznať nebezpečnosť svojho konania mal podstatne zníženú, nie však na úroveň blízku vymiznutiu. Možno konštatovať, že vzhľadom na vyjadrenie znalcov ovládacia schopnosť obvineného absentuje. Znalci nedoporučujú účasť obvineného v trestnom konaní pre prípadné riziko recidívy, zmysel trestného konania, prípadne trestu by chápal podstatne znížene. Čo sa týka uloženia určitého ochranného psychiatrického liečenia, znalci uvažovali o liečení ambulantnou formou, avšak to len za účelom tlmenia porúch jeho chovania a to aj s poukazom, že ide u obvineného o nevyliečiteľný stav a prognóza takéhoto liečenia je skôr nepriaznivá. 

	Vzhľadom na závery znalcov z odboru psychiatrie možno konštatovať, že i keď sa obv. XXXXX prečinu poškodzovania cudzej veci podľa § 245 ods. 1 Tr. zák. dopustil, nie je za tento čin z dôvodu nepríčetnosti trestne zodpovedný.

Preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Vladimír Smutka
prokurátor